b'\n_START_ARTICLE_\nSodna pala\xc4\x8da, Ljubljana\n_START_SECTION_\nZgodovina\n_START_PARAGRAPH_\nPala\xc4\x8da je bila zgrajena v letih 1898-1902 v neoklasicisti\xc4\x8dnemu slogu kot koridorski tip stavbe prakti\xc4\x8dno na koncu mesta. Ob njej je bilo nekaj nizkih hi\xc5\xa1 z vrtovi, za njo pa predmestne vasi. Fasada je zgrajena v neorenesan\xc4\x8dnem slogu. Projekt je izdelal dunajski arhitekt Spindler. So\xc4\x8dasno je bil urejen tudi park. Za zgradbo je bil sodnijski vrt do Pra\xc5\xbeakove ulice, na njem je stala jetni\xc5\xa1nica. \xc5\xa0e naprej je bil velik travnik na katerem so taborili cirkusi._NEWLINE_Sodna pala\xc4\x8da je eden izmed najbolj presti\xc5\xbenih projektov, ki jih je realiziral \xc5\xbeupan Ivan Hribar._NEWLINE_Naslednji ve\xc4\x8dji poseg na stavbi se je zgodil leta 1950, ko je bila pala\xc4\x8da nadzidana za eno nadstropje po na\xc4\x8drtih arhitekta Josipa Costaperaria._NEWLINE_Leta 1952 so podrli zapore pri Sodni pala\xc4\x8di in tako podalj\xc5\xa1ali Trdinovo ulico do Miklo\xc5\xa1i\xc4\x8deve ceste._NEWLINE_Decembra 2007 je bila pala\xc4\x8da razgla\xc5\xa1ena za kulturni spomenik lokalnega pomena. V zadnji \xc4\x8detrtini leta 2007 in prvi polovici leta 2008 je potekala obnova fasade pala\xc4\x8de.\n_START_SECTION_\nArhitektura\n_START_PARAGRAPH_\nV glavni stavbi s pogledom na Tav\xc4\x8darjevo ulico sta v srednjem rizalitu prvega in drugega nadstropja veliki razpravni dvorani, pred katerima sta kakor v pritli\xc4\x8dju \xc4\x8dakalnici. Poleg tega sta v srednjem rizalitu na stran Cigaletove ulice \xc5\xa1e dve dvorani: v prvem nadstropju zbornica, v drugem pa \xc5\xa1e ena razpravna_NEWLINE_dvorana. V pritli\xc4\x8dju je poseben trakt za porotno dvorano in njene stranske prostore ter za okrajnosodno zemlji\xc5\xa1ko knjigo. Porotna dvorana ima vi\xc5\xa1ino enega nadstropja. Porotna dvorana je bogatej\xc5\xa1e okra\xc5\xa1ena s \xc5\xa1tukaturami ter lesenim opa\xc5\xbeem. Nad sodni\xc5\xa1kim prostorom je bil na severni steni postavljen doprsni kip Njegovega Veli\xc4\x8danstva, ki ga je izklesal iz kararskega mramorja mojster Pendel z Dunaja. Zbornica ima lesen strop. Po stenah so vrezana imena vseh ljubljanskih sodnih predsednikov od leta 1775 naprej._NEWLINE_\xc5\xbde od samega za\xc4\x8detka je bila v stavbi napeljana voda, ki je napajala tudi hidrante in izpirala strani\xc5\xa1\xc4\x8da. Vse prostore so ogrevali z malotla\xc4\x8dno parno kurjavo na pet kotlov. Stopni\xc5\xa1\xc4\x8da so ogrevali s pomo\xc4\x8djo kaloriferjev. 600 elektri\xc4\x8dnih \xc5\xbearnic je razsvetljevalo celo hi\xc5\xa1o, za rezervo so bile petrolejske svetilke. Vsi prostori so bili zvezani s signalnimi napeljavami in hi\xc5\xa1nimi telefoni med seboj in z jetni\xc5\xa1nico, v predsednikov pisarni in pisarni dr\xc5\xbeavnega pravdni\xc5\xa1tva pa telefon za mestni in za zunanji promet.'